Бабуля захварэла  
*Іван Муравейка*

Вясну забаўляюць птушыныя трэлі,

У квецені — яблыні, вішні і слівы…

I толькі бабуля мая захварэла,

Ляжыць на канапе маўкліва, тужліва.

На лоб на яе я паклала далоні:

«Бабуля, бабуля, ты ўся аж палаеш».

Яна ж: «Супакойся, унучка Алёна,

Я проста стамілася, бо я — старая».

«Няпраўда, — кажу я. — Хіба ж ты старая?»

Заплакала б я, ды бабулю ўзрушу.

I я ёй вясёлыя песні спяваю —

Пра поле, пра рэчку, пра сад наш, пра птушак.

Бабуля ўсміхнулася. Ёй стала лепей.

Няўжо мае песні — найлепшыя лекі?